钦定古今图书集成/明伦汇编/官常典/第355卷 > 蒋钦
## 钦定古今图书集成/明伦汇编/官常典/第355卷 > 蒋钦

按《明外史》本传：“钦字子修，常熟人。弘治九年进士。授
卫辉推官，征拜南京御史，数有论奏。正德改元，刘瑾
逐大学士刘健、谢迁，钦偕同官薄彦徽等切谏，语侵
近习。瑾大怒，逮下诏狱，廷杖为民。居三日，钦独具疏
曰：‘刘瑾小竖子耳，陛下亲以腹心，倚以耳目，待以股
肱，殊不知瑾悖逆之徒，蠹国之贼也。忿臣等奏留二
辅，抑诸权奸，矫旨逮问，予杖削职。然臣思畎亩，犹不
忘君，况待命衽席，目击时弊，乌忍不言？昨瑾要索天
下三司官，贿人千金，甚有至五千金者。不与则贬斥，
与之则迁擢，通国皆寒心。而陛下独用之于左右。是
不知左右有贼，而以贼为腹心也’。”给事中刘𦶜，指陛
下暗于用人，昏于行事，而瑾削其秩，“挞辱之。矫旨禁
诸言官无得妄生议论。不言则失于坐视，言之则虐
以非法，通国皆寒心。而陛下独用之于前后，是不知
前后有贼，而以贼为耳目股肱也。一贼弄权，万民失
望，愁叹之声，动彻天地。陛下顾懵然不闻。纵之使坏
天下事，乱祖宗法，陛下尚何面目立天地间乎？幸听
臣言，急诛瑾以谢天下，然后杀臣以谢瑾。使朝廷一
正万邪不能入，君心一正万欲不能侵，臣之愿也。今
日之国家，乃祖宗之国家。陛下苟重祖宗之国家，则
听臣所奏；如其轻之，则任瑾所欺。”疏入，再杖三十系
狱。越三日，复具疏曰：“臣与贼瑾，势不两立。贼瑾蓄恶，
已非一朝，乘间起衅，乃其本志。陛下日与嬉游，茫不
知悟，内外臣庶，凛若冰渊。臣昨再疏受杖，血肉淋漓，
伏枕狱中，终难自𪐝，愿借上方剑斩之。朱云何人，臣
肯少让？陛下试将臣较瑾，瑾忠乎？臣忠乎？忠与不忠，
天下皆知之，陛下亦洞然知之。何仇于臣，而信任此
逆贼耶？臣钦出痛心蹙额之言，而陛下不以为是，陛
下为何等天子哉？臣骨肉都锁，涕泗交作。七十二岁
老父，不顾养矣！臣死何足惜！但陛下覆国丧家之祸，
起于旦夕，是大可惜也。陛下诚杀瑾枭之午门，使天
下知臣钦有敢谏之直，陛下有诛贼之明。陛下不杀
此贼，当先杀臣，使臣得与龙逢、比干同游地下，臣诚
不愿与此贼并生。”疏入，复杖三十。方钦属草时，灯下
微闻鬼声。钦念疏上且掇奇祸。此殆先人之灵，欲吾
寝此奏耳。因整衣冠立曰：“果先人盍？”厉声以告。言未
已，声出壁间，益凄怆。钦叹曰：“业已委身，义不得顾。私
使缄𪐝负国，为先人羞，不孝孰甚！”复坐，奋笔曰：“死即
死，此槁不可易也。”声遂止。杖后三日，卒于狱，年四十
九。瑾诛，赠光禄少卿。嘉靖中赐祭葬，录一子入监。福
王时，追谥《忠烈》。